Cheftræner i 1. divisionsklubben Vendsyssel FF, Erik Rasmussen, får fra den kommende sæson ny hjælp på trænerbænken. Klubben har nemlig ansat Jens Berthel Askou som ny assistenttræner. Det meddeler klubben i en pressemeddelelse. Jens Berthel Askou, der er 34 år gammel, har senest været assistenttræner i Thisted. Og han vil ifølge administerende direktør i Vendyssel FF, Mogens Krog, være et godt match i trænerstaben. - Jens Berthel har i vores samtaler vist stor dedikation, og det skinner igennem, at han har store ambitioner som træner. Jeg ser ham som en perfekt makker til Erik Rasmussen, som han helt sikkert kan lære meget af og være en god sparringspartner til, lyder det fra Mogens Krog, der for nylig overtog direktørposten i klubben efter sportschef Jakob Krüger sagde op. Vendsyssel FF var i foråret snublende tæt på den forjættede oprykning til Superligaen i skarp konkurrence om pladserne med Hobro IF. Spændingen holdt helt indtil sidste spillerunde, hvor det altså ikke lykkedes Vendsyssel FF at hive den nødvendige sejr mod AC Horsens.

Opsummering:
Jens Berthel Askou skal sammen med Erik Rasmussen gøre et nyt forsøg på at få Vendsyssel FF op i Superligaen.